Teollisuusliiton järjestöpäällikön mukaan kyse on työntekijän henkilökohtaisesta päätöksestä: ”Hän olisi voinut ratkaista ongelman yksinkertaisesti liittoon liittymällä”.

Imatralaisen terästehtaan työntekijä on näreissään Teollisuusliiton keskiviikolle kaavailemista lakkotoimista.

– En ole liiton jäsen, mutta liitto määrää minut silti pois tehtaalta, hän sanoo.

Työntekijä pohtiikin, ovatko Teollisuusliiton toimet laittomia hänen ja muiden liittoon kuulumattomien työntekijöiden kohdalla.

– Eivät ole, vastaa Teollisuusliiton järjestöpäällikkö Vesa Aallosvirta.

Aallosvirran mukaan tuloillaan on täysin laillinen poliittinen lakko, joka kohdistuu hallituksen valmistelemaan irtisanomislakiin.

– Teollisuusliiton linjaus on, että lakko koskee kaikkia töitä katsomatta työntekijän tehtävää tai sitä, onko henkilö liiton jäsen vai ei. Nyt on muistettava, että lakko ei kohdistu ihmisiin, vaan lakkotoimien kohteena oleviin töihin.

Terästehtaan työntekijää harmittaa, ettei hänelle korvata Teollisuusliiton lakkoilua mitenkään.

– Kuulun ainoastaan Yleiseen työttömyyskassaan. En saa keskiviikolta edes lakkoavustusta.

Aallosvirta on pahoillaan avustuksetta jäämisestä, mutta huomauttaa, että kyseessä on työntekijän henkilökohtainen päätös.

– Hän olisi voinut ratkaista ongelman yksinkertaisesti liittoon liittymällä.

Teollisuusliitto osallistuu poliittiseen lakkoon keskiviikkona vastustaakseen hallituksen suunnittelemaa irtisanomissuojan heikennystä pienissä yrityksissä.

Teollisuusliiton lakko koskee 150 toimipistettä eri puolilla maata, ja sen piirissä on noin 22 000 työntekijää.

Hallitus kertoi tänään iltapäivällä, että se on tehnyt keskeisiä muutoksia esitykseensä ja kertoo niistä huomenna.

SAK kertoi aiemmin tänään, että liitot luopuvat järjestöllisistä toimista vain, jos lain valmistelusta luovutaan.